
诪谞讞讜转 诇讝 注"讘 - 驻讬专讜砖 砖讟讬讬谞讝诇抓

"讗讱 驻讚讛 转驻讚讛 讗转 讘讻讜专 讛讗讚诐" (讘诪讚讘专 讬讞, 讟讜), 讜讘讻讱 讞诇拽 讛讻转讜讘, 诇讜诪专 砖讬砖 讘讻讜专 砖讗讬谞讜 谞驻讚讛, 讜讛讜讗 讝讛 砖谞讟专祝. 讜讛专讬 转讬谞讜拽 讝讛 讘注诇 砖谞讬 专讗砖讬诐 讻谞讟专祝 讛讜讗, 砖讘讜讚讗讬 讗讬谞谞讜 注转讬讚 诇讞讬讜转! 讜诪砖讬讘讬诐: 砖讗谞讬 讛讻讗 [砖讜谞讛 讻讗谉] 讘注谞讬谉 驻讚讬讜谉 讛讘谉, 砖讘讙讜诇讙讜诇转 转诇讗 专讞诪谞讗 [转诇转讛 讛转讜专讛], 砖谞讗诪专: "讜诇拽讞转 讞诪砖转 讞诪砖转 砖拽诇讬诐 诇讙讜诇讙讜诇转" (砖诐 讙, 诪讝), 讜诪讻讗谉 砖讬砖 诪拽专讛 讘讜 爪专讬讱 诇驻讚讜转 讘讘讻讜专 讬讜转专 诪讙讜诇讙讜诇转 讗讞转.


讗 讜砖讘讬诐 诇诪讛 砖讗诪专 诪专 [讛讞讻诐]: "讬讚讱" (砖诪讜转 讬讚, 讟) 鈥� 讝讜 拽讬讘讜专转 砖讘讝专讜注. 讜诪讘讗专讬诐: 诪谞诇谉 [诪谞讬谉 诇谞讜] 讚讘专 讝讛? 讚转谞讜 专讘谞谉 [砖砖谞讜 讞讻诪讬诐]: "注诇 讬讚讱" (砖诐) 鈥� 讝讜 讙讜讘讛 砖讘讬讚, 讛诪拽讜诐 讛讙讘讜讛 砖讘讬讚. 讜讬砖 诇砖讗讜诇: 讗转讛 讗讜诪专: 讝讜 讙讜讘讛 砖讘讬讚, 讗讜 讗讬谞讜 讗诇讗 注诇 讬讚讱 诪诪砖, 讻祝 讛讬讚? 诇讻讱 讬砖 诇讛砖讬讘, 讗诪专讛 转讜专讛: 讛谞讞 转驻讬诇讬谉 讘讬讚 讜讛谞讞 转驻讬诇讬谉 讘专讗砖, 诪讛 诇讛诇谉 讘讙讜讘讛 砖讘专讗砖, 讻讗砖专 讬讘讜讗专 诇讛诇谉 鈥� 讗祝 讻讗谉 讘讙讜讘讛 砖讘讬讚.


专' 讗诇讬注讝专 讗讜诪专: 讗讬谞讜 爪专讬讱 诇专讗讬讛 讝讜, 讛专讬 讛讜讗 讗讜诪专: "讜讛讬讛 诇讱 诇讗讜转 注诇 讬讚讱" (砖诐 讬讙, 讟), 诇讜诪专: 诇讱 诇讗讜转 讜诇讗 诇讗讞专讬诐 诇讗讜转, 砖爪专讬讱 诇讛谞讬讞 讗转 讛转驻讬诇讬谉 砖诇 讬讚 讘诪拽讜诐 砖讗讬谞讜 谞专讗讛 诇讗讞专讬诐, 讜讛讜讗 讛讝专讜注 讛诪讻讜住讛 讘讚专讱 讻诇诇, 讜诇讗 注诇 讻祝 讛讬讚. 专' 讬爪讞拽 讗讜诪专: 讗讬谞讜 爪专讬讱 诇专讗讬讛 讝讜, 讗诇讗, 讛专讬 讛讜讗 讗讜诪专: "讜砖诪转诐 讗转 讚讘专讬 讗诇讛 注诇 诇讘讘讻诐... 讜拽砖专转诐" (讚讘专讬诐 讬讗, 讬讞), 诇讜诪专 砖转讛讗 砖讬诪讛 砖诇 讛转驻讬诇讬谉 讻谞讙讚 讛诇讘, 讜讛讜讗 注诇 讛拽讬讘讜专转 砖讘讝专讜注.


 诪住讜驻专, 专' 讞讬讬讗 讜专讘 讗讞讗 讘专讬讛 [讘谞讜] 砖诇 专讘 讗讜讬讗 讛讬讛 诪讻讜讬谉 讜诪谞讞 诇讬讛 诇讛讚讬 诇讬讘讬讛 [讜诪谞讬讞 讗讜转讜 讻谞讙讚 诇讬讘讜]. 诪住讜驻专, 专讘 讗砖讬 讛讜讛 讬转讬讘 拽诪讬讛 [讛讬讛 讬讜砖讘 诇驻谞讬] 讗诪讬诪专, 讛讜讛 爪讬专讬讗 讘讬讚讬讛 讜拽讗 诪转讞讝讬讬谉 [讛讬讛 讞转讱 讘砖专讜讜诇 讬讚讜 砖诇 讗诪讬诪专, 讜谞专讗讜] 讛转驻讬诇讬谉, 砖诇讗 讛讬讜 诪讻讜住讬诐 讘讘讙讚, 讗诪专 诇讬讛 [诇讜] 专讘 讗砖讬: 诇讗 住讘专 诇讛 诪专 [讛讗诐 讗讬谉 讗讚讜谞讬 住讘讜专] 砖谞讗诪专 "诇讱 诇讗讜转" 讜诇讗 诇讗讞专讬诐 诇讗讜转? 讗诪专 诇讬讛 [诇讜]: 诇讗 谞讗诪专 砖讛转驻讬诇讬谉 讞讬讬讘讬诐 诇讛讬讜转 诪讜住转专讬诐, 讗诇讗 砖爪专讬讱 诇讛谞讬讞 讘诪拽讜诐 砖讛讜讗 诇讱 诇讗讜转 讗讬转诪专 [谞讗诪专].


讜讘讬讞住 诇诪讛 砖砖谞讬谞讜 讘讘专讬讬转讗 砖转驻讬诇讬谉 砖诇 专讗砖 讛诐 讘讙讜讘讛 砖讘专讗砖, 诪讘讗专讬诐: 诪谞诇谉 [诪谞讬谉 诇谞讜]? 讚转谞讜 专讘谞谉 [砖砖谞讜 讞讻诪讬诐]: "讘讬谉 注讬谞讬讱" (砖诪讜转 讬讙, 讟) 鈥� 讝讜 讙讜讘讛 砖讘专讗砖. 讜讬砖 诇砖讗讜诇: 讗转讛 讗讜诪专: 讝讜 讙讜讘讛 砖讘专讗砖, 讗讜 讗讬谞讜 讗诇讗 讘讬谉 注讬谞讬讱 诪诪砖? 讜注诇 讻讱 讬砖 诇讛砖讬讘: 谞讗诪专 讻讗谉 "讘讬谉 注讬谞讬讱", 讜谞讗诪专 诇讛诇谉 "诇讗 转砖讬诪讜 拽专讞讛 讘讬谉 注讬谞讬讻诐 诇诪转" (讚讘专讬诐 讬讚, 讗), 诪讛 诇讛诇谉 讘拽专讞讛, 讻讜讜谞转讜 讘讙讜讘讛 砖讘专讗砖, 诪拽讜诐 砖注讜砖讛 讘讜 拽专讞讛, 砖讛专讬 讗讬谉 拽专讞讛 讗诇讗 讘诪拽讜诐 砖讬注专 鈥� 讗祝 讻讗谉 讘转驻讬诇讬谉 讛专讬 讝讛 讘讙讜讘讛 砖诇 专讗砖, 讘讗讜转讜 诪拽讜诐 砖注讜砖讛 拽专讞讛.


专' 讬讛讜讚讛 讗讜诪专: 讗讬谞讜 爪专讬讱 诇专讗讬讛 讝讜, 讗诇讗 讗诪专讛 转讜专讛: 讛谞讞 转驻讬诇讬谉 讘讬讚 讜讛谞讞 转驻讬诇讬谉 讘专讗砖, 诪讛 诇讛诇谉 讘转驻讬诇讬谉 砖诇 讬讚, 诪讚讜讘专 讘诪拽讜诐 讛专讗讜讬 诇讬讟诪讗 讘谞讙注 讗讞讚 砖诇 爪专注转, 砖讛讜讗 谞讙注 注讜专 讘砖专 鈥� 讗祝 讻讗谉 讘转驻讬诇讬谉 砖诇 专讗砖, 诪讚讜讘专 讘诪拽讜诐 讛专讗讜讬 诇讬讟诪讗 讘谞讙注 讗讞讚, 谞讙注 砖诇 诪拽讜诐 砖讬注专,


诇讗驻讜拽讬 [诇讛讜爪讬讗] 讛诪拽讜诐 砖讛讜讗 "讘讬谉 注讬谞讬讱" 诪诪砖, 讚讗讬讻讗 [砖讬砖 砖诐] 讘砖专 讜砖注专 讙讘讜转 讛注讬谞讬讬诐, 讚讗讬讻讗 [砖讬砖] 讘讜 讟讜诪讗讛 讘砖注专 诇讘谉 砖爪诪讞 讘谞讙注, 讻讚讬谉 谞讙注讬 注讜专 讛讘砖专, 讜讗讬讻讗 谞诪讬 [讜讬砖 讙诐 讻谉] 讟讜诪讗讛 讘砖注专 爪讛讜讘 讛爪讜诪讞 讘谞讙注, 讻讚讬谉 谞讙注讬 讛专讗砖 讜讛讝拽谉.


讘 砖谞讬谞讜 讘诪砖谞讛: 讗专讘注 爪讬爪讬讜转 诪注讻讘讜转 讝讜 讗转 讝讜, 砖讗专讘注转谉 诪爪讜讛 讗讞转, 讜讗讬谉 讛诪爪讜讛 诪转拽讬讬诪转 讘驻讞讜转 诪讻讱. 专' 讬砖诪注讗诇 讗讜诪专: 讗专讘注转谉 讗专讘注 诪爪讜讜转 谞驻专讚讜转, 讜讗讬谞谉 诪注讻讘讜转 讝讜 讗转 讝讜. 讜砖讜讗诇讬诐: 诪讗讬 讘讬谞讬讬讛讜 [诪讛 讛讛讘讚诇 诇讛诇讻讛 讘讬谞讬讛诐]? 讗诪专 专讘 讬讜住祝: 住讚讬谉 砖诇 驻砖转谉 讘爪讬爪讬转 (砖讛讬讗 注砖讜讬讛 爪诪专) 讗讬讻讗 讘讬谞讬讬讛讜 [讬砖 讘讬谞讬讛诐], 讛讗诐 谞讬转谉 诇讛转注讟祝 讘住讚讬谉 讻讗砖专 讬砖 讘讜 驻讞讜转 诪讗专讘注 爪讬爪讬讜转, 砖诇讚注转 讛转谞讗 讛专讗砖讜谉 砖讗讬谉 讻讗谉 诪爪讜讛 鈥� 讗住讜专 讛讚讘专 诪砖讜诐 诇讘讬砖转 砖注讟谞讝, 讜诇讚注转 专' 讬砖诪注讗诇 诪讜转专 讛讚讘专, 砖讛专讬 讻诇 爪讬爪讬转 诪爪讜讛 诇注爪诪讛 讛讬讗, 讜讗讬住讜专 砖注讟谞讝 讛讜转专 讘诪爪讜转 爪讬爪讬转.


专讘讗 讘专 讗讛讬谞讗 讗诪专: 讟诇讬转 讘注诇转 讞诪砖 讻谞驻讜转 讗讬讻讗 讘讬谞讬讬讛讜 [讬砖 讘讬谞讬讛诐 讛讘讚诇], 讛讗诐 讙诐 讛讻谞祝 讛讞诪讬砖讬转 讞讬讬讘转 讘爪讬爪讬转, 诪驻谞讬 砖讻诇 讗讞转 诪爪讜讛 诇注爪诪讛, 讗讜 砖诪讗 讗讬谉 讻讗谉 讗诇讗 诪爪讜讛 讗讞转 砖诇 讗专讘注 爪讬爪讬讜转.


专讘讬谞讗 讗诪专: 诪讛 砖讗诪专 专讘 讛讜谞讗 讗讬讻讗 讘讬谞讬讬讛讜 [讬砖 讘讬谞讬讛诐], 砖讗诪专 专讘 讛讜谞讗: 讛讬讜爪讗 讘讟诇讬转 砖讗讬谞讛 诪爪讜讬讬爪转 讻讛诇讻转讛 诇专砖讜转 讛专讘讬诐 讘砖讘转 讘砖讙讙讛 鈥� 讞讬讬讘 讞讟讗转 诪砖讜诐 讛爪讬爪讬讜转, 砖讗讬谞谉 谞讞砖讘讜转 讻讞诇拽 诪诇讘讜砖讜, 讜讛专讬讛讜 讻谞讜砖讗 诪砖讜讬. 讜谞讞诇拽讜 讘诪拽专讛 砖讛讬讜 讘讟诇讬转 驻讞讜转 诪讗专讘注 爪讬爪讬讜转, 砖诇讚注转 转谞讗 拽诪讗 讗讬谞讛 诪爪讜讬讬爪转 讻讛诇讻转讛 讜讞讬讬讘 讞讟讗转, 讜诇讚注转 专' 讬砖诪注讗诇 砖讘讻诇 讗讞转 讬砖 诪爪讜讛 鈥� 讗讬谉 讝讛 谞讞砖讘 诪砖讜讬, 讜驻讟讜专.


讗诪专 专讘 砖讬砖讗 讘专讬讛 [讘谞讜] 砖诇 专讘 讗讬讚讬: 讛讗讬 诪讗谉 讚讘爪专讬讛 诇讙诇讬诪讬讛 [诪讬 砖讞转讱 讗转 讙诇讬诪转讜 讘驻讬谞讛] 鈥� 诇讗 注讘讬讚 [诇讗 注砖讛] 讜诇讗 讻诇讜诐 诇驻讜讟专讛 诪讚讬谉 爪讬爪讬转, 讻讬 砖讜讬讬讛 [注砖讛 讗讜转讛] 诇讟诇讬转 讘注诇转 讞诪砖 砖讞讬讬讘转 讘爪讬爪讬转.


讗诪专 专讘 诪砖专砖讬讗: 讛讗讬 诪讗谉 讚爪讬讬专讬讛 诇讙诇讬诪讬讛 [诪讬 砖爪专专, 拽砖专 讗转 讙诇讬诪转讜] 鈥� 诇讗 注讘讚 [诇讗 注砖讛] 讜诇讗 讻诇讜诐 诇驻讜讟专讛 诪爪讬爪讬转. 诪讗讬 讟注诪讗 [诪讛 讟注诐 讛讚讘专]? 讚讻诪讗谉 讚砖专讬讬讛 讚诪讬 [砖讻诪讬 砖讛转讬专讛 讛讬讗 谞讞砖讘转], 砖讛专讬 讗驻砖专 诇讛转讬专讛 讻诇 注转. 讜转谞谉 谞诪讬 [讜砖谞讬谞讜 讙诐 讻谉]: 讻诇 讞诪转讜转 讛爪专讜专讜转 (谞讜讚讜转 拽砖讜专讜转) 砖砖讜诇讬讛谉 讗讬谞诐 转驻讜专讬诐 讗诇讗 拽砖讜专讬诐 鈥� 讟讛讜专讜转 讻诇讜诪专, 讗讬谞谉 诪拽讘诇讜转 讟讜诪讗讛, 诪砖讜诐 砖讗讬谞谉 谞讞砖讘讜转 诇讻诇讬 拽讬讘讜诇, 诪驻谞讬 砖讛拽砖专讬诐 注讜诪讚讬诐 诇讛转专讛, 讞讜抓 诪讞诪转讜转 砖诇 注专讘讬讬诐 砖讛讬讜 注讜砖讬诐 讗转 讛讞诪转讜转 砖诇讛诐 拽砖讜专讜转 讘讗讜驻谉 拽讘讜注.


讗诪专 专讘 讚讬诪讬 诪谞讛专讚注讗: 讛讗讬 诪讗谉 讚讞讬讬讟讬讛 诇讙诇讬诪讬讛 [诪讬 砖转驻专 讗转 讙诇讬诪转讜] 砖拽讬驻诇 讗转 讟诇讬转讜 砖讛讬转讛 讗专讜讻讛, 讜转驻专 讗转 讛讻驻诇 鈥� 诇讗 注讘讚 [诇讗 注砖讛] 讜诇讗 讻诇讜诐, 砖谞讞砖讘 讛讚讘专 讻讗讬诇讜 诇讗 转驻专, 讜讬讟讬诇 讗转 讛爪讬爪讬讜转 讘拽专谞讜转 讛诪拽讜专讬讜转, 讻讬 讗诐 讗讬转讗 讚诇讗 诪讬讘注讬 诇讬讛 [讗诐 讘讗诪转 讗讬谞讜 爪专讬讱 讗讜转讜 讗转 讛讞诇拽 讛诪拽讜驻诇], 诇讬驻住讜拽 讜诇讬砖讚讬讬讛 [砖讬讞转讻谞讜 讜讬讝专拽谞讜].


讙 砖谞讬谞讜 讘诪砖谞讛, 专' 讬砖诪注讗诇 讗讜诪专: 讗专讘注转谉 讗专讘注 讛爪讬爪讬讜转 讗专讘注 诪爪讜转 谞驻专讚讜转 讛谉. 讗诪专 专讘 讬讛讜讚讛, 讗诪专 砖诪讜讗诇: 讛诇讻讛 讻专' 讬砖诪注讗诇. 讜诪讜住讬驻讛 讛讙诪专讗: 讜诇讬转 讛诇讻转讗 讻讜转讬讛 [讜讗讬谉 讛诇讻讛 讻诪讜转讜].


讜讻谉 诪住讜驻专, 专讘讬谞讗 讛讜讛 拽讗 讗讝讬诇 讗讘转专讬讛 [讛讬讛 讛讜诇讱 讗讞专讬] 诪专 讘专 专讘 讗砖讬 讘砖讘转讗 讚专讬讙诇讗 [讘砖讘转 讛专讙诇], 讗讬驻住讬拽 拽专谞讗 讚讞讜讟讬讛 [谞驻住拽讛, 谞讞转讻讛, 讛拽专谉 砖讘讛 转诇讜讬讜转 讛爪讬爪讬讜转 砖诇讜, 砖诇 诪专 讘专 专讘 讗砖讬] 讜诇讗 讗诪专 诇讬讛 [诇讜] 专讘讬谞讗 讜诇讗 诪讬讚讬 [讜诇讗 讻诇讜诐]. 讻讚 诪讟讗 诇讘讬转讬讛 [讻讗砖专 讛讙讬注 诇讘讬转讜], 讗诪专 诇讬讛 [诇讜] 专讘讬谞讗: 诪讛转诐 讗讬驻住讬拽 [诪砖诐, 诪讗诪爪注 讛讚专讱, 谞驻住拽讛 讛拽专谉], 讗诪专 诇讬讛 [诇讜] 诪专 讘专 专讘 讗砖讬: 讗讬 讗诪专转 诇讬 诪讛转诐 砖讚讬转讬讛 [讗诐 讛讬讬转 讗讜诪专 诇讬, 诪砖诐 讛讬讬转讬 诪砖诇讬讱 讗讜转讛] 讗转 讛讟诇讬转, 砖讻讬讜谉 砖谞驻住拽讛 讗讞转 讛爪讬爪讬讜转 砖讜讘 讗讬谞讜 诪拽讬讬诐 诪爪讜讛 讘砖讗专, 讜讗住讜专 诇诇讻转 讘讟诇讬转 讻讝讜 讘专砖讜转 讛专讘讬诐, 讜讛讜讗 讻讚注转 讛转谞讗 讛讞讜诇拽 注诇 专' 讬砖诪注讗诇, 讻诪讘讜讗专 诇注讬诇.


 讜诪拽砖讬诐:  讜讛讗 [讜讛专讬] 讗诪专 诪专 [讛讞讻诐]: 讙讚讜诇 讻讘讜讚 讛讘专讬讜转 砖讚讜讞讛 讗转 诇讗 转注砖讛 砖讘转讜专讛, 讜讘讻诇诇 讝讛 讗讬住讜专 讟诇讟讜诇 讘砖讘转 讘专砖讜转 讛专讘讬诐!


 讜诪转专爪讬诐, 讛专讬 转专讙讜诪讛 [转专讙诐, 讛住讘讬专 讗讜转讛] 专讘 讘专 砖讘讗 拽诪讬讛 [诇驻谞讬] 专讘 讻讛谞讗:

Talmud 鈥� Bavli 鈥� The William Davidson digital edition of the Koren No茅 Talmud, with commentary by Rabbi Adin Steinsaltz Even-Israel (CC-BY-NC 4.0).

